สำรวจผลเสียหายบจ.
ทุกฝ่ายตลาดทุนพร้อมร่วมหวังได้ข้อมูลดิบประมวลผล
29 ต.ค. 2565

ทุกฝ่ายตลาดทุนพร้อมร่วมหวังได้ข้อมูลดิบประมวลผล
สมาคมนักวิเคราะห์เตรียมสรุปผลสำรวจความเสียหาย บจ. จากน้ำท่วมและข้อเรียกร้องกับรัฐภาคตลาดทุนที่ชัดเจน หวังสะท้อนข้อเท็จจริงให้นักวิเคราะห์และผู้ลงทุนใช้ประเมินผล 
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ เปิดเผยถึงกรณีสมาคมนักวิเคราะห์ร่วมกับสมาคมบริษัทหลักทรัพย์ (โบรกเกอร์) ร่วมกันชวนพันธมิตรในตลาดทุน อาทิ ชมรมนักลงทุนสัมพันธ์ สมาคมบริษัทจดทะเบียนไทย ตลาดหลักทรัพย์แห่งประเทศไทย (ตลท.) สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า ได้ทำผลสำรวจผลกระทบบริษัทจดทะเบียน (บจ.) หลังประสบปัญหาน้ำท่วม โดยหวังประเมินความเสียหายที่แท้จริง เพื่อให้ผู้ลงทุนหรือนักวิเคราะห์มีข้อมูลสามารถนำไปประมวลการลงทุนและการแนะนำข้อมูลได้มากขึ้น 
จากก่อนหน้านี้ยังไม่มีผลสรุปชัดเจน และทำให้นักลงทุนไม่รู้ว่าตลาดหุ้นได้สะท้อนปัจจัยน้ำท่วมไปมากน้อยหรือใกล้รับรู้ผลสิ้นสุดขนาดไหน ที่สำคัญจะได้เสนอมุมมองที่ชัดเจนว่า บจ.ภาคตลาดทุนต้องการอะไร
“ต้องยอมรับว่าตอนนี้ผลกระทบน้ำท่วมของ บจ.ยังมีความเข้าใจที่ไม่ตรงกันและมีความคลุมเครืออยู่ จึงมีความตั้งใจอยากให้ผลสำรวจนี้มีผลกระทบทางตัวเลขที่ชัดเจน” นายสมบัติ กล่าว
สมาคมได้ส่งบทสอบถามไปให้ บจ.แล้วกว่า 500 แห่ง เมื่อ 1 สัปดาห์ที่ผ่านมา และมี บจ.ตอบกลับมามากว่า 100 แห่งแล้ว ทั้งนี้คาดว่าจะสามารถสรุปผลสำรวจภายในสัปดาห์หน้า และจะมีการแถลงให้สาธารณะทราบระหว่างวันที่ 69 ธ.ค.นี้
สำหรับประเด็นคำถามมีตั้งแต่ บจ.ได้รับผลกระทบทางตรงและทางอ้อมจากน้ำท่วมอย่างไร โรงงานจมน้ำกี่แห่ง วัตถุดิบขาดแคลนหรือได้รับความเสียหาย รวมทั้งสามารถสั่งซื้อวัตถุดิบจากที่อื่นมาทดแทน ธุรกิจกลับมาเดินเครื่องได้มากน้อยขนาดไหน อีกทั้งสิ่งที่อยากจะขอให้รัฐบาลช่วยเหลือ เช่น การลดภาษีนำเข้าเครื่องจักร เร่งให้ใช้นโยบายลดภาษีนิติบุคคล เป็นต้น 
นอกจากนี้ ผลสำรวจของสมาคมเองก็ต้องมีการสำรวจใหม่เช่นกัน จากครั้งล่าสุดคือ ตั้งแต่ผลประกอบการไตรมาส 2 ของปีนี้ที่ออกมายังไม่ได้สำรวจใหม่หลังมีปัญหาน้ำท่วม 
อย่างไรก็ตาม คาดว่าผลประกอบการไตรมาส 4 จะมีส่วนทำให้ต้องปรับลดการคาดการณ์กำไร บจ.ปี 2554 ลง แต่อาจจะลงไม่มาก เนื่องจากผลสำรวจล่าสุดนักวิเคราะห์ได้คาดการณ์ไว้ไม่สูงมาก แต่ปรากฏว่ากำไร บจ.ไตรมาส 2 ออกมาสูงกว่าที่นักวิเคราะห์คาดการณ์กันไว้